หุ้นสหรัฐร่วง 74.92 จุดวิตกปัญหายูโรโซน
หุ้นดาวโจนส์ร่วง74.92จุดปิดที่ 12,454.83 จุด ด้าน น้ำมันเพิ่มขึ้น 20 เซนต์ ปิดที่ 90.86ดอลลาร์ วิตกปัญหายูโรโซน
26 พ.ค. 2555

หุ้นดาวโจนส์ร่วง74.92จุดปิดที่ 12,454.83 จุด ด้าน น้ำมันเพิ่มขึ้น 20 เซนต์ ปิดที่ 90.86ดอลลาร์ วิตกปัญหายูโรโซน
ดัชนีเฉลี่ยอุตสาหกรรมดาวโจนส์ปิดตลาด ลดลง 74.92 จุด หรือ0.60 เปอร์เซ็นต์ ปิดที่ 12,454.83 จุด แนสแดค ลดลง 1.85 จุด หรือ 0.07 เปอร์เซ็นต์ ปิดที่ 2,837.53 จุด และเอสแอนด์พี ลดลง 2.86 จุด หรือ 0.22 เปอร์เซ็นต์ ปิดที่ 1,317.82 จุด
นักลงทุนกังวลถึงความเป็นไปได้ที่กรีซอาจต้องออกจากยูโรโซนจากภาวะหนี้สิน และอาจส่งผลกระทบอย่างรุนแรงต่อชาติอื่นๆในยูโรโซน อาทิ อิตาลีและสเปน โดยธนาคารบังเกียซึ่งเป็นธนาคารที่ประสบปัญหาของสเปน เรียกร้องให้รัฐบาลสเปนให้การสนับสนุนทางการเงิน 1.9 หมื่นล้านยูโร หรือ 2.4 หมื่นล้านดอลลาร์ สะท้อนการเพิ่มขึ้นอีกครั้งของต้นทุนในการช่วยเหลือธนาคารดังกล่าว และเป็นจำนวนเงินมากที่สุดในประวัติศาสตร์ของสเปน
อย่างไรตาม ตลาดหุ้นสหรัฐไม่ได้ตอบรับในทางบวกต่อข้อมูลเศรษฐกิจเชิงบวกในสหรัฐ โดยเฉพาะรายงานจากรอยเตอร์/มหาวิทยาลัยมิชิแกน ที่เผยดัชนีความเชื่อมั่นผู้บริโภค ช่วงท้ายเดือนพ.ค.พุ่งแตะระดับ 79.3 เป็นระดับสูงสุดในรอบกว่า 4 ปี นับตั้งแต่เดือนต.ค.2550 หรือก่อนเกิดภาวะเศรษฐกิจถดถอย
ด้านสัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม เพิ่มขึ้น 20 เซนต์ ปิดที่ 90.86 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 28 เซนต์ ปิดที่ 106.83 ดอลลาร์ต่อบาร์เรล